Meer as 3 miljoen besoekers in SAArgieffoto Meer mense het vanjaar Suid-Afrika se grense oorgesteek as verlede jaar, het die departement van binnelandse sake Donderdag gesê. “Meer as 3 miljoen reisigers se dokumente is sedert die begin van die maand by toegangspunte geprosesseer,” het Ronnie Mamoepe, woordvoerder van die departement, gesê. “Volgens die bewegingsbeheerstelsel by die departement is 3 262 520 reisigers van 1 tot 25 Desember by toegangspunte gedokumenteer,” het Mamoepe gesê. “Dit is ŉ toename van 8.32% in vergelyking met die statistiek van 2012.” Die besigste toegangspunt is by OR Tambo Internasionale Lughawe in Johannesburg gevolg deur Beitbrug-grenspos in Limpopo. Die departement werk nou saam met doeane, die Suid-Afrikaanse Inkomstediens, die Suid-Afrikaanse Polisiediens, die Suid-Afrikaanse Nasionale Weermag en die departement van gesondheid en die departement van landbou.